Úrad vlády  SR	Na rokovanie vlády SR
Sekcia hospodárskej politiky	dňa 6.6. 2001
	k číslu: 3868/2001
		k bodu: 20

S t a n o v i s k o

k Vyhodnoteniu účasti Slovenskej republiky na Svetovej výstave EXPO 2000 v Hannoveri, vrátane finančného zúčtovania
___________________________________________________________________________

	I.

Materiál predkladá minister hospodárstva SR na základe bodu C.4. uznesenia vlády SR č.270 zo 7. apríla 1998. Obsahuje návrh uznesenia, predkladaciu správu, vyhodnotenie účasti SR..., vyhodnotenie medzirezortného pripomienkového konania, komuniké.

		II.

Pripomienky, ktoré k vyhodnoteniu finančného zúčtovania uplatnilo MF SR, boli akceptované. 

		III. 

Dokument je stručný a informatívny. Dominuje ilustratívny opis expozície, návštevnosti, kultúrnych akcií a sprievodných podujatí a vcelku len všeobecné hodnotenie slovenskej účasti ako úspešnej.

Konkrétnejšie vyhodnotenie prínosu z hľadiska potenciálnych a reálnych rozvojových impulzov pre podnikateľskú sféru, prílev zahraničných investícií, rozvoj zahraničného obchodu a najmä celkové zhodnotenie ekonomickej efektívnosti vložených finančných prostriedkov zo štátneho rozpočtu predložený materiál neobsahuje.  Nezohľadňuje ani tú skutočnosť, že celkovo bol skutočný objem návštevnosti svetovej výstavy výrazne nižší ako očakávaný, a teda možno predpokladať aj nižšiu mieru naplnenia očakávaní podnikateľskej sféry. 

Podľa nášho názoru dokument, ktorý je predkladaný na schválenie vláde, by mal odpovede minimálne na vyššie zmienené otázky vláde poskytnúť.  A to aj v súvislosti s budúcim rozhodovaním o účasti  SR na svetovej výstave v Japonsku v roku 2005.

Vzhľadom na vyššie uvedené pripomienky k obsahu vyhodnotenia odporúčame, aby vláda vo svojom uznesení dokument neschvaľovala, ale len zobrala na vedomie. Súčasne odporúčame v návrhu uznesenia opraviť chybné označenie častí. 

Bratislava  1.6.2001